Μάικ ΝτεΓουάιν

Ο Ρίτσαρντ Μάικλ ΝτεΓουάιν (αγγλικά: Richard Michael "Mike" DeWine, 5 Ιανουαρίου 1947), είναι Αμερικανός πολιτικός και δικηγόρος, που υπηρετεί ως 70ος Κυβερνήτης του Οχάιο από τον Ιανουάριο του 2019. Είναι μέλος του Ρεπουμπλικανικού Κόμματος.Έχει υπηρετήσει επίσης και ως Γενικός Εισαγγελέας του Οχάιο (2011-2019), ως Γερουσιαστής των Ηνωμένων Πολιτειών για το Οχάιο (1995-2007), ως Αντικυβερνήτης του Οχάιο (1991-1994), καθώς και ως Μέλος της Βουλής των Αντιπροσώπων των ΗΠΑ από την 7η περιφέρεια του Οχάιο (1983-1991).

 Ο Μάικ ΝτεΓουάιν, γεννήθηκε τον Ιανουάριο του 1947 στο Σπρίνγκφιλντ του Οχάιο, και μεγάλωσε στο Γέλοου Σπρίνγκς (ένα χωριό κοντά στο Ντέιτον). Αποφοίτησε από το Λύκειο "Yellow Springs High School" το 1965. Σπούδασε Παιδαγωγικά στο Πανεπιστήμιο Μαϊάμι του Οχάιο, λαμβάνοντας πτυχίο (BS) το 1969. Στη συνέχεια, σπούδασε Νομική στο Πανεπιστήμιο του Βόρειου Οχάιο, και έλαβε πτυχίο (JD) το 1972. Προσωπική ζωή Ο ΝτεΓουάιν, είναι παντρεμένος με την Φράνσις Στρούουινγκ από τον Ιούνιο του 1967, με την οποία έχουν αποκτήσει μαζί 8 παιδιά. Διαμένει στο Σένταρβιλ του Οχάιο (μια περιοχή έξω από το Ντέιτον). Από το 1972 έως το 1976, εργάστηκε ως βοηθός του Εισαγγέλεα της Κομητείας Γκριν. Το 1976, εξελέγη εισαγγελέας της κομητείας, υπηρετώντας ως Εισαγγελέας της Κομητείας Γκριν από το 1977 έως το 1981. Το 1980, εξελέγη στην πολιτειακή Γερουσία του Οχάιο, όπου υπηρέτησε ως μέλος της, από τον Ιανουάριο του 1981 έως τον Δεκέμβριο του 1982. Βουλή των Αντιπροσώπων των ΗΠΑ (1983–1991) Στις ομοσπονδιακές ενδιάμεσες εκλογές του 1982, ο ΝτεΓουάιν, εξελέγη στη Βουλή των Αντιπροσώπων των Ηνωμένων Πολιτειών για την 7η κογκρεσιακή περιφέρεια του Οχάιο, με ποσοστό 56.3% έναντι 42.0% του τότε Δημοκρατικού ανθυποψηφίου του. Επανεξελέγη στη Βουλή, το 1984 (με 76.7%), το 1986 (με 100%) και το 1988 (74.3%). Αντικυβερνήτης του Οχάιο (1991–1994) Το 1990, εξελέγη στο ίδιο ψηφοδέλτιο, μαζί με τον τότε Κυβερνήτη Τζορτζ Βοΐνοβιτς, στο αξίωμα του Αντικυβερνήτη του Οχάιο. Ανέλαβε καθήκοντα στις 14 Ιανουαρίου 1991, ως 59ος Αντικυβερνήτης του Οχάιο. Υπηρέτησε στο αξίωμα έως τον Νοέμβριο του 1994. Γενικός Εισαγγελέας του Οχάιο (2011–2019) Τον Νοέμβριο του 2010, ο ΝτεΓουάιν, εξελέγη στο αξίωμα του πολιτειακού Γενικού Εισαγγελέα του Οχάιο, νικώντας τον εν ενεργεία Δημοκρατικό Γενικό Εισαγγελέα Ρίτσαρντ Κόρντρεϊ, με ποσοστό 48.0% έναντι 46.0%. Ανέλαβε καθήκοντα στις 10 Ιανουαρίου 2011.Επανεξελέγη το 2014, με ποσοστό 61.5% έναντι 38.5% του Δημοκρατικού αντιπάλου του. Η θητεία του έληξε στις 14 Ιανουαρίου 2019. Στις εκλογές του 1994, ο ΝτεΓουάιν, αφού είχε εξασφαλίσει το χρίσμα του Ρεπουμπλικανικού Κόμματος στις προκριματικές εκλογές, εξελέγη Γερουσιαστής των Ηνωμένων Πολιτειών για την πολιτεία του Οχάιο, με ποσοστό 53.4% έναντι 39.2% του τότε Δημοκρατικού ανθυποψήφιού του. Ορκίστηκε στο αξίωμα, στις 3 Ιανουαρίου 1995, στην αίθουσα της ολομέλειας της Γερουσίας. Ο ΝτεΓουάιν, επανεξελέγη στην Γερουσία στις εκλογές του 2000, με ποσοστό 59.9% έναντι 35.9% του τότε Δημοκρατικού ανθυποψήφιού του. Στις εκλογές του 2006, ήταν εκ νέου υποψήφιος για επανεκλογή, όμως ηττήθηκε από τον Δημοκρατικό βουλευτή (και νυν Γερουσιαστή) Σέρροντ Μπράουν, με ποσοστό 43.8% έναντι 56.2% του Μπράουν. Η θητεία του έληξε στις 3 Ιανουαρίου 2007. Τον Μάιο του 2018, ο ΝτεΓουάιν, κέρδισε τις προκριματικές εκλογές του Ρεπουμπλικανικού Κόμματος, και εξασφάλισε το χρίσμα για το αξίωμα του Κυβερνήτη. Στις εκλογές του 2018, ο ΝτεΓουάιν, εξελέγη 70ος Κυβερνήτης του Οχάιο, με ποσοστό 50.4% έναντι 46.7% του Δημοκρατικού ανθυποψήφιού του Ρίτσαρντ Κόρντρεϊ.Στις 14 Ιανουαρίου 2019, ανέλαβε καθήκοντα.Είναι εκ νέου υποψήφιος για επανεκλογή για τις εκλογές του 2022.